Регентска наредба војсци од 23. априла 1916.
Са овим најлепшим Хришћанским поздравом поздрављам вас, драги Моји Јунаци, у овим необичним, тешким и мучним данима, у којим дочекујумо данашњи светли празник, Васкрсење Христа Спаситеља, далеко од наше љубљене Отаџбине и од ваших милих и драгих.

Сећајући се данас страдања и смрти Богочовека Исуса Христа и верујући у Његово Васкрсење, којим је победио неправду, лаж, пакост и завист ондашњих власника и фарисеја и доказао да је Право јече од Силе, Истина од Лажи, Љубав од Злобе и Пакости, охрабримо се тиме, Јунаци, стегнимо наша срца, надахнимо се надом у Бога и Његову Правду, и верујмо тврдо: да ће ипак и наша праведна ствар победити, да ће ускоро доћи крај патњама и искушењу и да ћемо са милошћу и помоћу Божјом победити са нашим Савезницима непријатеље, да ћемо у нашој милој Отаџбини наћи наше најмилије, верујмо, Јунаци, да ће Србија Васкрснути и бити још већа, јача и лепша него што је била.

По примеру наших старих Јунака и витезова, будите и ви, Јунаци, трпељиви на мукама што их сада подносите од обести насилника, који су покушали да нас лише плодова наших прошлих бораба, да изврше своју давнашњу жељу — уништење наше државне самосталности и знајте, да оне, нису највеће; сетите се да су их наши стари још веће подносили, опомените се да сте ви ипак слободни и већ свачим снабдевени и спремни да ослободимо нашу заробљену Отаџбину.

Нека се с тога из ваших груди не подгине више ни један уздах, нека се низ ваша препланула лица не скотрља ни једна суза жалосница, већ нека се из ваших уста чује само једна чврста и одлучна реч: до победе и истраге непријатеља, борба до Васкрса Србије и до ослобођења целог Српског и Југословенског Народа.

Као год са вером у Васкрс Христа Спаситеља, тако са надом у Васкрс Србије, са убеђењем да ћете, Јунаци, до последњег даха истрајати на најтежим дужностима које вас очекују у поновној борби, Ја вам, Јунаци, честитам данашњи светли празник Христовог Васкрсења и поздрављам:

Христос Васкрс Моји Дични Јунаци!

Живела Храбра Српска Војска!

АЛЕКСАНДАР с. р.

Извори 

 Српске новине, бр. 2 од недеље 10. априла 1916, насловна страна.

Краљевина Србија
Први светски рат
Крф
Васкрс
1916.